
LES PERIPÈCIES DE LA IMATGE DE SANT PERE MÀRTIR 


Tot pujant a Sant Pere Màrtir, una mica abans d'arribar al seu cim, i pràcticament al peu 
de la moderna torre de vigilància forestal, podrem observar que encara es conserven uns 
munts de runam, testimoni del que havia estat l'ermita en la que es venerava una imatge 
de Sant Pere de Verona, el màrtir dominic i inquisidor que dona nom a la muntanya. 


Cada any, el 29 d'abril, s'escau la festivitat 
d'aquest sant, i en tal data, la gent, i especialment 
la pagesía del Llobregat i Pla de Barcelona, hi 
havia acudit des de sempre a fer beneir uns rams 
d'olivera que duien penjades hòsties encunyades 
amb el segell d'inquisidor que havia tingut Sant 
Pere Màrtir, ja que era creença general que aquests 
rams, beneits aquell mateix dia a la seva ermita, 
constituien una eficaç protecció contra el mal 
temps i els llamps. 


Pau Porcet (1788-1856), pagès de Sant Boi, ens ho 
recordava així: 


"Lo Gloriós Sant Pere Martir ha la dita 
sua Capella ho Hermita per favor ho ajuda 
de los seus devots (...) per la sua Santa 
diada, que se celebre tots los anys lo dia 29 
del Mes de Abril. Que s'i fa una grossa 
festivitat y haplech de anà-y molta gent de 
devoció per:a que ans guardi de mal tems i 
Pedregadas ". 


Un cop beneits els rams amb les seves hòsties, la 
gent els anava a posar per camps i vinyes per tal 
que els guardés dels llamps i pedregades i perquè 
fes les collites abundoses i ben plenes. 


La desapareguda imatge de Sant Pere 
Màrtir que durant un temps s'havia 
En temps de la Guerra del Francès (1808 — 1814) — conservat a Esplugues. 

va tenir lloc en aquella ermita un incident, la 

durada del qual fou gairebé la mateixa que la de la pròpia guerra, i encara més. Es tracta 
de la rocambolesca trajectòria que va seguir la imatge de Sant Pere fins la seva 
desaparició definitiva. 


La utilització de l'ermita de Sant Pere Màrtir amb finalitats militars no era cap cosa 
nova, i ja havia estat ocupada pels soldats en altres ocasions. Ens ho recorda Francesc 
Carreras i Candi: 


"Lo mariscal de la Motte, al socórrer a Barcelona, assetjada per les tropes 
castellanes, fortificà aquell cim (IO Març 1652). Les tropes franceses, en 1697, 

també l'ocuparen, recobrant-lo nostres sometents (19 Juny 1697). En les 
operacions militars del 1706 y del 1714 se lluytà diferentes vegades per 


guanyar-lo ". 


Amb motiu d'algun d'aquests enfrontaments bèl:lics, la imatge de Sant Pere Màrtir ja 
va haver d'abandonar la seva ermita, tal com diuen els segúents versos del "Sarrabal de 


Barcelona" de l'any 1792: 


"Esta hermosa pasejada 

en la que sens distinció 
acudia 'l bo y milló 

de la Ciutat, se ha acabada. 
La ermita estú abandonada 
desde quel Sant enujat 

de habers vist casi trinxat 
abandonat als francesos 

sen va anar ab los pagesos 
de Esplugues i no ha tornat". 


És possible que aquella imatge es quedés definitivament a Esplugues, tal com diuen 
aquests versos, i no tornés mai a dalt de la muntanya, ja que a la parròquia del poble veí 


L'ermita de Sant Pere Màrtir en una fotografia de l'any 
1900. 


es va conservar una imatge que, 
per tradició, es deia que era la 
original, i que una altra havia anat 
a ocupar el seu lloc a l'ermita. 


El cas és que, fós la primitiva o la 
nova, la imatge de l'ermita va 
continuar convocant els 
tradicionals aplecs al llarg de tot 
el segle XVIII i començament del 
XIX. 


La diada del 29 d'abril de 1808 va 
ser la darrera vegada en què es va 
poder celebrar a l'ermita el 
tradicional aplec, ja que a partir 


d'aquell moment l'edifici es va deixar d'emprar per a tal fi. Amb la ocupació del cim 
per soldats napolitans enquadrats dins de les files napoleòniques, aquella construcció, 
sovint enderrocada i tornada a construir, va seguir essent utilitzada militarment per 
diferents exèrcits fins a molt de temps després del final de la guerra. Ens ho recorda "El 


Àncora" un diari barceloní de l'any 1854: 


"Romeria.- Durante el último domingo fueron muchas las personas que 
insiguiendo una costumbre tradicional, verificaron la ascensión ú la montafia de 
San Pedro Martir en cuya cúspide ecsistia en otro tiempo una hermita dedicada 
ú aquel santo y que habiendo sido derruida durante la guerra de la 
independencia se habilitó mas tarde para torre de telégrafo. Verdad es que el 


dia convidaba ú aquel paseo campestre ". 

Una de les primers coses que feren els napolitans en instal:lar-se a l'ermita fou arranjar- 
la com a caserna i desfer-se'n de tots aquells objectes que no els hi feien servei per 
l'expeditiu procediment de llençar-los muntanya avall. 


Josep Fatjó i Mèlic, fill 
de —Ò Josep Fatjó — i 
Campreciós i de 
Francesca Mèlic i Casas, 
era l'hereu de la masia 
santjustenca — coneguda 
com a Can Fatjó. Estava 
casat des de feia disset 
anys amb Maria Castelló 
Martí, filla de Pere 
Màrtir Castelló i de 
Gertrudis Martí, i la seva 
pubilla, Marina, ja 
començava a festejar 
amb Josep Campanyà 
Amat, masover de Can 
Vallgornera (masia 
santjustenca que després 

Tropes napolitanes al servei de Napoleó (NYPL. Col. Vinthuijzen). 


s'anomenà Can Geroni i que va ser enderrocada durant la dècada dels 60 per a construir 
els pisos Fleming), amb qui es casaria l'any 1812. 


En Josep Fatjó, havent tingut coneixement de que un dels objectes que havien estat 
llençats pels soldats imperials era la imatge de Sant Pere Màrtir, es proposà de rescatar- 


la i conservar-la a casa seva. 


El pare barceloní Raimon Ferrer, en un escrit de 1813, ens dóna testimoni de la manca 
de celebracions a l'ermita i de la recollida de la imatge pels propietaris de Can Fatjó: 


"Siendo hoy San Pedro Màrtir, ninguna función particular se hace en Sta. 
Catalina, ni sabemos se haga en la montafia vecina. No obstante, en la casa 
donde tienen la imagen que antes estaba en la ermita, y que en 1808 arrojaron 
los franceses por entre las pefias, y la compraron (los de la casa) por algunos 
porrones de vino, se hace todos los afios al Santo su iluminación. Es dicha casa 
de la parroquia de San Just Desvern ". 


Ho confirmava el 24 de setembre de 1808 el rector de Vallvidrera, Mn. Pau Sagau: 


".. lo Sant que ja dias hd quel te en sa casa lo Fatjó de Sant Just ". 


I també el de Sant Just, Don Alonso de Castilla y Mufiiz: 


".. El Sto. (S. Pedro Martir) fué efectivamente llevado desde su hermita a casa 
del expresado Fatjó, quien lo colocó en su comedor ". 


Atès que la gent va començar a acudir-hi com abans ho havia fet a l'ermita de la 
muntanya, en Josep Fatjó i la seva muller van organitzar un servei de menjars i begudes 

per als qui venien. A poc a poc, la religiositat inicial dels visitants va anar disminuint 
mentre s'anava incrementant la gresca, i la cosa va acabar donant lloc a que es 
produissin excessos i situacions poc edificants. 

Com que el negoci rendia, Josep Fatjó va demanar autorització al bisbe de Barcelona, 
Pau de Sitjar per tal que la imatge romangués definitivament a Can Fatjó. 


No estant conforme amb 
aquestes intencions, el 
rector santjustenc, Don 
Alonso de Castilla i 
Mufiiz, — persona — de 
moralitat molt estricta, 
emeté, a finals de 1812, 
un informe totalment 
negatiu que també va fer 
arribar: al bisbe de 
Barcelona. 


Aquest bisbe, que ho 
fou des de 1808 fins a 
1831, no havia pogut 
La masia de Can Fatjó abans de la seva reconstrucció (Foto SEAS). prendre la normal 

possessió de la diòcesi 
de Barcelona a la catedral, ja que havia fugit de Barcelona el 30 de juliol de 1808 per 
causa de la ocupació francesa, cosa que li suposà la confiscació de tots els seus béns, i 
va haver d'iniciar el seu ministeri episcopal celebrant un acte similar a l'església de 
Santa Maria de Vilafranca el 6 de novembre d'aquell any. Després es va refugiar a 
Mallorca des de 1809 fins a 1813, i és allà on va rebre la petició de Josep Fatjó i 
l'informe de Don Alonso sobre el què passava en aquella casa. 


El cos central de l'informe deia així: 


".. De todos estos pueblos circumvecinos han acudido en estos ahos pasados a 
dicha casa del Sto. las gentes mús libres, donde después de comilonas y 
embriagueces, se han seguido bailes a lo campestre, y a esto se ha reducido 
todo el culto que se ha tributado al Sto., con la afiadidura de que en el afio 11 
salieron heridos de la función varios sugetos, y faltó mui poco para que no 
huviese habido alguna muerte, que es el resultado que acostumbran a producir 
estas romerías de despoblados, donde, no la devoción sinó el livertinaje y el 
vicio llama a estas concurrencias ". 


El bisbe Pau de Sitjar, conegut pels seus postulats ultraconservadors (havia arribat a 
publicar una pastoral contra la Constitució de Càdis i en una altra va amenaçar amb 
l'excomunió "incurrenda ipso facto" a tot aquell que llegís determinada literatura 
francesa de caire eròtic que havia circulat per Barcelona l'any 1808), va donar el 12 de 
març de 1813 una ordre que resava així: 


"Cuide el suplicante de hacer traslladar quanto antes a una Iglesia la Imagen de 
que se trata, pues de lo contrario mandaremos al Cura Púrroco de San Justo 
Desvern que lo haga a su Parroquial, para que el Santo sea custodiado en lugar 

sagrado, a donde puedan acudir sus devotos a visitarle con el espíritu, respeto yY 
veneración que corresponden ". 


Com que l'orde dels dominics tenia la titularitat de l'ermita de Sant Pere Màrtir, la 
imatge fou reclamada pel pare Vicenç Sopena, prior del barceloní monestir de domincs 
de Santa Caterina i notable afrancesat. Mn Esteve Carbonell, a la seva història 
d'Esplugues, ens ho confirma i ens dóna notícia del destí final d'aquella imatge: 


"Acabada la guerra dels francesos, la imatge que el seu pare guardaba en la 
masia de prop de Sant Pere Màrtir, fou reclamada i lliurada als Pares dominics 
de Santa Catarina. Abans de la revolució del 1936, la posseia el Baró de Giiell 
enla "torre del Lleó " que havia estat propietat dels PP. Dominics ". 


A partir d'aquest moment es perd el seu rastre. Durant la Guerra Civil la Torre del Lleó 
va ser confiscada i fins i tot utilitzada militarment durant un temps. Tot fa suposar que 
aquella imatge acabaria sent destruida per alguna colla d'incontrolats anticlericals al 
començament d'aquella contesa. 


Sant Just Desvern, abril de 2020 
Juli Ochoa 


